Google Now

היסטוריה


היישומון נכלל לראשונה באנדרואיד 4.1 ("Jelly Bean"), אשר הושק ב-9 ביולי 2012, ונתמך בתחילה בגלקסי נקסוס של סמסונג. השירות הפך זמין ל-iOS ב-29 באפריל 2013, בעקבות עדכון של אפליקציית החיפוש של גוגל, ולאחר מכן עבור הדפדפן גוגל כרום ב-24 במרץ 2014.

טכנולוגיה תשתיתית ומשמעויות פילוסופיות

היישומון מבוסס, בין השאר, על טכנולוגיית מחשוב ענן והוא משתמש במשאבי "ענן המידע" של גוגל. השימוש במשאבי הענן כולל גישה ל"גרף הידע", אך יכול לכלול גם הקצאה רגעית של מעבדים בכמויות גדולות למשתמש ספציפי, לטובת ביצוע מטלה חישובית כלשהי. בדומה למוח האנושי, Google Now מחזיק מודל מוכלל של כלל האינטראקציות עם משתמש מסוים. מכיוון שכך, Google Now יציג מידע "מותאם חברתית" למשתמש המסוים ולאישיותו. ריי קורצוויל, חבר הנהלה בגוגל, העריך במהלך 2014 ש-Google Now תהיה הפלטפורמה לשילוב "המוח המלאכותי" שעל בנייתו הוא שוקד. בהנחה שזו אמנם כוונתה של "גוגל", הרי שלכל משתמש בעולם תהיה גישה ל"עוזר אישי מקוון" שיש לו משאבי מחשוב בלתי מוגבלים (זיכרון רגעי, כמות מעבדים וכדומה, על בסיס הגישה לענן של גוגל) והוא משתמש גם ב"מודל האינטראקציות המוכלל" של המשתמש המסוים, גם בטכנולוגיות של "זיהוי מדפסים על בסיס רשתות נוירונים רבודות" שהיא טכנולוגיה מתחום האינטליגנציה המלאכותית וגם בעולם הידע והקשרים בין ישויות של "גרף הידע" אותו גוגל בונה על סמך כלל משתמשיה.
Google Now עושה שימוש ברובוטים שקוראים את הדואר האלקטרוני של המשתמש, ככל שמדובר בג'ימייל. רובוטים אלו "מבינים" את המשמעות של מרכיבים מסוימים בדואר, כמו למשל, פרטים של טיסות והזמנות במלונות ומשתמשים בהם כדי לתת תזכורות אוטומטיות או עדכונים למשתמש. לדוגמה, אם המשתמש קיבל אישור על הזמנת טיסה מחברה שמשתפת מידע עם חברת גוגל והטיסה מתעכבת - המשתמש יקבל "תזכורת יזומה" לגבי הדחייה, כי האלגוריתם של גוגל מבין שזה עשוי להיות מידע בעל ערך עבורו.
Google Now מודע גם לאירועים ביומן והוא עשוי לתת למשתמש תזכורת יזומה כאשר, להערכת האלגוריתם של "גוגל", המשתמש צריך לצאת לפגישתו הבאה "עכשיו", כדי לא לאחר אליה, תוך התחשבות בגודש התנועה בדרך אל אותה פגישה עתידית.
על פי פרסום ממרץ 2014, Google Now יכלול גם יכולת "להקיש" על קיום אירועים על בסיס ניתוח הדואר האלקטרוני Gmail ואם הוא מזהה "אירוע" הוא "יציע באופן יזום" למשתמש להכניס את אותו אירוע ליומן. תכונה זו נקראת Inferred Events.
Google Now במובנים רבים יהיה ואולי אפילו כבר הנו, סוג של מוח מלאכותי שעובד לטובת המשתמשים, וצובר ידע רצוף ולומד בהתמדה.
בישראל, אף על פי שהיישומון פעיל, רק חלק קטן מ"קלפי הידע" זמינים.
חלק מהוגי הדעות חוששים שסוג כזה של טכנולוגיה עלול להתפתח לטכנולוגיה שיש לה מודעות ו"רצון" משל עצמה וחיבור מכוון או מקרי שלה עם עולם הרובוטיקה למשל, עלול להיות מסוכן.

פיקוד קולי

גוגל שילבה יכולת להאזין למגוון גדול של פקודות דיבור. החברה מייחסת תכונה זו ליישומון. מוכרות לפחות 70 פקודות קוליות שונות שהיישומון אמור להכיר. שילוב תכונת הפיקוד הקולי אמורה להוות תשתית לכלל אמצעי "המחשוב הלביש" שבאופן טבעי, לרובם אין מקלדת ומסך גדול. ע"פ פרסומים שונים], גוגל משתמשת בדגימת הקול של המשתמש כאמצעי לזיהוי ביומטרי של זהות המשתמש. כמו מנגנונים רבים אחרים, הזיהוי הקולי לכן, מהווה מרכיב בתהליכי אימות זהות המשתמש של גוגל עם הזהות האמיתית של אותו משתמש. להיבט זה יש משמעויות מרחיקות לכת מכיוון שאחת הסכנות הגדולות באינטרנט היא גניבת זהות. סכנה זו מועצמת עוד יותר כאשר שירותים נוספים וחיצוניים לגוגל עושים אף הם שימוש במנגנוני הזיהוי של גוגל.

חיפוש קולי ו"ניהול שיחה"

כחלק מהעוזר הווירטואלי, גוגל שילבה גם חיפוש קולי. הפעלת התכונה מתבצעת על ידי הקלקה או נגיעה בסמל הקטן של המיקרופון, בצד חלון החיפוש או, בטלפונים ניידים עם גרסת "אנדרואיד" מתאימה, ישירות על ידי הפקודה הקולית: OK Google. כאשר התכונה מופעלת יופיע חיווי מתאים ואז היישומון מאזין לשאלות של המשתמש. בניגוד לחיפוש רגיל, כאשר החיפוש הוא חיפוש קולי, היישומון "שומר את ההקשר של השיחה".
החיפוש הקולי לכן, מאפשר לנהל שיחה "טבעית" וזהו סוג של מימוש "עיבוד שפה טבעית" במסגרת של יישומון. מימוש תכונת החיפוש הקולי מחייבת שכבה של "המרת קול לטקסט" ויכולת הבנת משפטים שלמים ושמירת הקשר בין משפטים. במהלך אוקטובר 2014, "גוגל" פרסמה סרט של כשבע וחצי דקות, סרט המתאר את הטכנולוגיות הרלוונטיות, כולל התייחסות לשימוש ב"רשתות נוירונים רבודות"
החיפוש הקולי מאפשר גם לחפש תמונות. כך למשל, אפשר לבקש "הראה לי תמונות של חתולים", או אפילו: "הראה לי תמונות שלי, של חתולים" ובדף התוצאות יוצגו תמונות של חתולים בכלל או - רק תמונות שהמשתמש עצמו צילם וגם מופיע בהן חתול. פרוט הטכנולוגיה שמאפשרת תכונות אלה נמצא בערך: "גוגל תמונות".
תכונה זו אמורה להיות שימושית במיוחד במצבים בהם הידיים תפוסות, כמו למשל בעת בישול במטבח, עבודה עם כלים מכניים או אפילו, בזמן נהיגה. התכונה בלבדית במידה רבה, לחלק ממכשירי ה"מחשוב הלביש" שמתפתחים בימים אלו.
הפעלת התכונה אפשרית רק אם הותקן והוגדר מיקרופון מתאים על המכשיר המסוים אתו עובדים (או שיש בו מיקרופון מובנה).

Now On Tap וחיפוש תלוי הקשר

במסגרת כנס המפתחים שנערך במאי 2015, החברה הכריזה על שתי תכונות חדשות הנשענות על היכולת "להבין" מה קורה בתוך אפליקציות צד שלישי.
Now on Tap היא התכונה ולפיה לחיצה ארוכה על "כפתור הבית" תגרום למכשיר "לצלם" את מסך האפליקציה המוצג באותו רגע למשתמש, להעביר את התמונה למנוע ה"רשתות נוירונים רבודות" ותוך פחות מחצי שנייה - להציג למשתמש מידע שלדעת "גוגל" רלוונטי עבורו, על בסיס ניתוח ההקשר. לדוגמה: אם המשתמש קורא דוא"ל של חבר על להקת רוק - לחיצה ארוכה על כפתור הבית תגרום לGoogle Now להציג למשתמש את "כרטיס המידע" על אותה להקה - מבלי שיש צורך להקליד משהו או לשאול משהו.
גם פקודות חיפוש קולי ישמרו על ההקשר של האפליקציה בתוכה נמצא המשתמש. לדוגמה, אם מתנהלת שיחה על מחזה מסוים והמשתמש יגיד OK Google וישאל: "באיזה פרסים זכה המחזה?", המערכת "תבין" שמדובר באותו מחזה שמוצג באפליקצייה, אף על פי שהיא "שייכת" לצד שלישי.
תכונות אלו יהיו זמינות בגרסה M (מרשמלו) של "אנדרואיד (מערכת הפעלה)" שהשתחררה יחד עם השקת צמד מכשירי הנקסוס בסוף שנת 2015.

העצמי הקיברנטי

מכיוון שגוגל מחזיקה "מודל אינטראקציות עבר" של המשתמש, האלגוריתמים שלה, במובנים רבים, יודעים לחזות מה המשתמש ירצה לדעת בעתיד הקרוב. זו למעשה התכונה העיקרית שמבדלת את Google Now בהשוואה ליישומים אחרים דומים. מבחינה פילוסופית, גוגל יצרה אלגוריתם שמחקה את האישיות של המשמש על גווניה השונים. לנושא זה עשויות להיות השלכות חברתיות מרחיקות לכת. לדוגמה: "מודל המשתמש" לא מפסיק לפעול כאשר המשתמש עצמו מת. במובנים מסוימים, לפי חלק מהוגי הדעות, אפשר לראות בזה כאילו חלק מ"נשמתו של האדם" הופכת להיות נצחית. לדוגמה: אם קרוב משפחה ימשיך להשתמש ב"שם המשתמש" של הנפטר, הוא יקבל "תזכורות יזומות" המתאימות ל"עצמי הקיברנטי" של האיש שנפטר, למשך זמן מה ואז, לאט, לאט, היישומון יתאים את עצמו ל"אישיות" של המשתמש החדש. גוגל עצמה מודעת לרגישות הנושא והיא מאפשרת למשתמשים להגדיר מדיניות באשר למה עליה לעשות אם אין שימוש באותו שם משתמש במשך שלושה חודשים רצופים - קריטריון המהווה, ככל הנראה, סימן מעיד בראייתה של גוגל למוות אפשרי של המשתמש.

התפתחות מתמדת של היישומון והאפשרות של הופעת "מכונה" בעלת אינטליגנציה גבוהה יותר מהמוח האנושי

מכיוון שהיישומון עושה שימוש במשאבי הענן של גוגל ואלו גדלים בהתמדה, מכיוון שהיישומון עושה שימוש ב"גרף הידע" ובניגוד למוח האנושי, "גרף הידע" גדל כל עוד מתבצעים יותר ויותר חיפושים במנוע החיפוש של גוגל, ומגוון הנתונים באינטרנט גדל, ומכיוון שהטכנולוגיה של "זיהוי מדפסים רבוד" אינה חסומה ואין לה מנגנון "הזדקנות ביולוגי" צפוי שבשנים הקרובות, ביצועי היישומון במגוון גדול של תחומי חיים, יעלו על ביצועי המוח האנושי.